b'\n_START_ARTICLE_\nStan Richards\n_START_SECTION_\nNuoruus ja ura\n_START_PARAGRAPH_\nRichards syntyi Barnsleyssa vuonna 1930. K\xc3\xa4yty\xc3\xa4\xc3\xa4n koulun h\xc3\xa4n ty\xc3\xb6skenteli ensin kaivosmiehen\xc3\xa4 ja sen j\xc3\xa4lkeen ty\xc3\xb6ministeri\xc3\xb6n virkailijana ja tanssib\xc3\xa4ndin pianistina. My\xc3\xb6hemmin Richards ryhtyi stand-up-koomikoksi._NEWLINE_Esiintyess\xc3\xa4\xc3\xa4n stand-up-keikalla Richards tapasi elokuvaohjaaja Ken Loachin, joka tarjosi h\xc3\xa4nelle kaivosmiehen roolia BBC:n televisiodraamasta The Price of Coal vuonna 1977. Roolista tuli Richardsin ensimm\xc3\xa4inen menestysrooli. T\xc3\xa4m\xc3\xa4n j\xc3\xa4lkeen Richards n\xc3\xa4htiin muun muassa elokuvassa Agatha vuonna 1979 sek\xc3\xa4 televisiosarjoissa Coronation Street, Viel\xc3\xa4 virtaa ja Kaikenkarvaiset yst\xc3\xa4v\xc3\xa4ni._NEWLINE_Vuonna 1978 Richards aloitti Seth Armstrongin roolissa saippuasarjassa Emmerdale. H\xc3\xa4nen oli alun perin tarkoitus olla sarjassa vain kuukauden ajan, mutta rooli venyi lopulta 25 vuoden mittaiseksi. Hahmosta tuli suosittu, ja sille perustettiin jopa faniklubi. Richards jatkoi roolissa vuoteen 2003, jolloin h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n sarjan heikon terveytens\xc3\xa4 vuoksi. H\xc3\xa4net n\xc3\xa4htiin kuitenkin sarjassa viel\xc3\xa4 kerran jouluaattona 2004.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nRichardsilla oli vaimonsa Susannahin kanssa kuusi lasta. H\xc3\xa4n j\xc3\xa4i leskeksi vuonna 1994, ja vuonna 2001 h\xc3\xa4nen nuorin poikansa Irvin kuoli moottoripy\xc3\xb6r\xc3\xa4onnettomuudessa._NEWLINE_Richards kuoli keuhkoahtaumatautiin 74-vuotiaana 11. helmikuuta 2005, alle kaksi kuukautta viimeisen Emmerdale-esiintymisens\xc3\xa4 j\xc3\xa4lkeen. Muutaman kuukauden kuluttua Richardsin kuolemasta my\xc3\xb6s h\xc3\xa4nen roolihahmonsa Seth kuoli.'